Seylor Mun (personaj)
Seylor Mun (セーラームーン, Sērā Mūn?) — Naoko Takeuçi tərəfindən yaradılmış "Seylor Mun" manqa seriyasının baş qəhrəmanı. Əsl adı Usaqi Tsukinodur. (月野 うさぎ, Tsukino Usagi?) İlk dəfə 28 dekabr 1991-ci ildə "Nakayoshi" jurnalında nəşr olunmuş "Seylor Mun" manqasının ilk fəslində ("Usaqi - Seylor Mun") qayğısız qız və Seylor döyüşüçlərinin de-fakto lideri kimi peyda olmuşdur. Uzun müddət özünü Yer sakini hesab etmişdir, lakin daha sonra Aydakı Gümüş Minillik Krallığından olduğunu öyrənmişdir. Əsl adının Şahzadə Sereniti (プリンセス・セレニティ, Purinsesu Sereniti?) olduğunu kəşf etmişdir. "Seylor Mun" manqasında Usaqi Ay şahzadəsinin axtarışında olan Luna ilə rastlaşır. Luna ona Yeri şər qüvvələrdən qorumaq vəzifəsinin verildiyini görür və ona Seylor Muna çevrilmək üçün broşka verir. Vəzifəsinin şahzadəni tapmaq, Əfsanəvi Gümüş Kristalı qorumaq və digər Seylor döyüşçülərini kəşf etməkdən ibarət olduğunu açıqlayır. Usaqi təcrübə qazandıqdan sonra kainatın ən güclü döyüşçülərindən biri olur və Yeri onu məhv etmək istəyən düşmənlərindən qoruyur. Usaqi zəif ikən qayğısız və gümrahdır, lakin döyüşərkən ciddi olur. Müsbət personaj kimi Usaqi demək olar ki, bütün seriyalarda, animelərdə, video oyunlarda və teleseriallarda peyda olmuşdur. "Seylor Mun" seriyasının bacı seriyası olan "Codename: Sailor V"-də kameo görüntüsü görünmüşdür. Qərb dünyası Seylor Munu animelərlə tanımışlar. Seylor Mun personajı bir çox müsbət rəy almışdır və bütün zamanların ən məşhur və əhəmiyyətli qadın super qəhrəmanlardan biri hesab olunur.